# Til læraren – Eg er V-vida

Utdraget frå *Eg er V-vida* av Tone E. Solheim opnar for å sette seg i ein annan sin situasjon. Forteljinga om Vida rommar fleire viktige innsikter som me trur elevane kan sjå. Vida, som stammar, er nærast stemmelaus i den scena som utspelar seg, men det betyr ikkje at ho manglar ord. Kontrasten mellom dei fine skildringane frå førstepersonsforteljaren og dei mislukka forsøka på å ytre seg illustrerer ein situasjon som mange kan kjenne seg att i. Alle har ei erfaring med å mangle språk i situasjonar der ein har mykje ein skulle sagt, anten det er i møte med ein vaksendiskurs, eit framandspråk, som minoritetsspråkleg eller som følgje av talevanskar.

Statped at utarbeidd [ein undervisingsfilm om stamming](https://www.statped.no/laringsressurser/sprak-og-tale/stamming-i-skolen/hva-er-stamming-informasjonsfilm-for-skolebarn/) som du anten kan vise til elevane eller nytte som førebuing for din eigen del. Det kan uansett vere greitt å vere budd på spørsmål om stamming: *Er det arveleg, er det ein psykisk sjukdom, er stamming noko som skjer fysisk med kroppen? Kan nokon få stamming som følgje av mobbing?*

I utdraget finn me og nokre passive tilskodarar til mobbing. Denne rolla kan ein godt gjere elevane merksame på. Miriam kjem til å spele ei meir sentral rolle seinare i romanen. Kva tenkjer elevane om den passive reaksjonen hennar?

Utdraget viser kvardagen til ei jente som ikkje blir høyrt, og som sjeldan tek ordet. I samband med dette utdraget kan det vere aktuelt å nemne aksjonen under verdsdagen for psykisk helse i fjor, som handla om å [sette av åtte minutt](https://www.verdensdagen.no/tema-2024) til å ringe nokon ein bryr seg om.